P6_TA(2005)0176

Andet møde mellem de kontraherende parter i Århus-konventionen

Europa-Parlamentets beslutning om EU's strategi for Almaty-konferencen om Århus-konventionen

Europa-Parlamentet,

- der henviser til Århus-konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet af 25. juni 1998 og det kommende andet møde mellem parterne (MOP-2), der skal afholdes i Almaty, Kasakhstan, den 25.- 27. maj 2005,

- der henviser til mundtlig forespørgsel B6-0237/2005 fra Udvalget om Miljø, Folkesundhed og Fødevaresikkerhed,

- der henviser til forretningsordenens artikel 108, stk. 5,

A. der henviser til, at Århus-konventionen trådte i kraft den 30. oktober 2001,

B. der henviser til, at Århus-konventionen blev ratificeret af Det Europæiske Fællesskab den 17. februar 2005 [1] samt af et flertal af dets medlemsstater, herunder de nye medlemsstater,

C. der henviser til, at 19 ud af Århus-konventionens 35 kontraherende parter på nuværende tidspunkt er medlemmer af Den Europæiske Union,

D. der henviser til, at Europa-Parlamentet og Rådet allerede delvis har vedtaget retsakterne til gennemførelse af Århus-konventionen [2], og at Parlamentet og Rådet i øjeblikket forhandler om yderligere retsakter [3],

E. der henviser til, at Århus-konventionen har til formål at give offentlige myndigheder og borgere mulighed for at påtage sig deres individuelle og kollektive ansvar for at beskytte og forbedre miljøet med henblik på at sikre nuværende og kommende generationers velfærd,

F. der henviser til, at Kiev-protokollen om registre over udledning og overførsel af forureningsstoffer bidrager til at gøre virksomhederne mere ansvarlige, reducere forureningen og fremme en bæredygtig udvikling,

1. opfordrer EU til at påtage sig en ledende, transparent og konstruktiv rolle i forhandlingerne;

2. mener, at MOP-2 vil være en god anledning til både at gennemgå de fremskridt, der hidtil er blevet gjort, og til at reflektere over fremtidige udfordringer;

3. opfordrer Kommissionen og medlemsstaterne til at sikre, at de beslutninger, der træffes på MOP-2, yderligere gennemfører og udvikler konventionen, og at der skabes synergi mellem Århus-konventionen og de relevante multilaterale miljøaftaler;

4. opfordrer Kommissionen og især medlemsstaterne til at sørge for,

- at der fastsættes præcise bestemmelser til at sikre effektiv og omfattende offentlig deltagelse i beslutningstagningen vedrørende gmo'er, i givet fald ved at ændre konventionen og bilagene til den

- at der etableres et permanent system med økonomiske ordninger, som kan sikre finansiering på et forudsigeligt grundlag

- at kontrolmekanismen forbedres yderligere på grundlag af de indhøstede erfaringer;

5. opfordrer Kommissionen og medlemsstaterne til at fortsætte lovgivningsarbejdet med henblik på at vedtage en retsakt til gennemførelse af konventionens artikel 9 i Den Europæiske Union;

6. støtter det arbejde, der udføres inden for rammerne af andre relevante internationale organisationer og konventioner, navnlig Cartagena-protokollen om biosikkerhed, men finder, at Århus-konventionen er det kompetente forum for drøftelser om horisontale principper for offentlig adgang til information, til deltagelse i beslutningsprocesser og til domstolsprøvelse på miljøområdet;

7. opfordrer de lande, som endnu ikke har ratificeret Århus-konventionen og Kiev-protokollen om registre over udledning og overførsel af forureningsstoffer, til at gøre det, og til at virke for, at andre lande uden for FN's Økonomiske Kommission for Europa bliver part i konventionen, hvis de ønsker det;

8. mener, at de medlemmer af Europa-Parlamentet, som er medlem af Fællesskabets delegation, har et væsentligt bidrag at yde, og forventer derfor, at de vil få adgang til EU's koordinationsmøder i Almaty og mindst får observatørstatus, med eller uden taleret;

9. pålægger sin formand at sende denne beslutning til Rådet, Kommissionen, medlemsstaternes regeringer og parlamenter samt til sekretariatet for FN's Økonomiske Kommission for Europa med anmodning om, at den fremsendes til alle de kontraherende parter, som ikke er medlem af EU.

[1] Rådets afgørelse af 17. februar 2005 om indgåelse af Århus-konventionen på vegne af Det Europæiske Fællesskab (endnu ikke offentliggjort).

[2] Direktiv 2003/4/EF om offentlig adgang til miljøoplysninger og om ophævelse af Rådets direktiv 90/313/EØF (EUT L 41 af 14.2.2003, s. 26); direktiv 2003/35/EF om mulighed for offentlig deltagelse i forbindelse med udarbejdelse af visse planer og programmer på miljøområdet og om ændring af Rådets direktiv 85/337/EØF og 96/61/EF for så vidt angår offentlig deltagelse og adgang til klage og domstolsprøvelse (EUT L 156 af 25.6.2003, s. 17).

[3] Forslag til forordning om anvendelse af Århus-konventionens bestemmelser på Det Europæiske Fællesskabs institutioner og organer (KOM(2003)0622); forslag om adgang til klage og domstolsprøvelse på miljøområdet (KOM(2003)0624).

--------------------------------------------------